Video: Paramedikus vas op ongelukstoneelFoto: Youtube ŉ Paramedikus is Dinsdag op ŉ ongelukstoneel in Franschoek in die Wes-Kaap in hegtenis geneem op aanklagte dat hy die polisie verhinder het in die uitvoering van hul plig. Medicare-EMR-nooddienste sê op hulle Facebook-blad dat Garth van Zyl, eienaar van die nooddienste, deur die brandweerhoof op die toneel gevra is om die verkeer te reguleer nadat die polisie op die toneel glo nie aan die brandweerhoof se versoek gehoor gegee het nie. Volgens ŉ ooggetuie het twee polisiebeamptes Van Zyl verbaal mishandel. Die beamptes het hom glo gegryp en na die polisievangwa gesleep. Volgens die ooggetuie het Van Zyl ŉ gebreekte been wat in ŉ stut is. Van Zyl het glo gevra of hy self in die vangwa kan klim as gevolg van sy been waarna die polisiebeamptes glo gedreig het om hom met pepersproei te spuit en die “nodige krag” te gebruik. Volgens Van Zyl wou die polisie keer dat hy op borg vrygelaat word maar kon sy prokureur daarin slaag om hom dieselfde aand vrygelaat te kry. Van Zyl sal na verwagting vandag in ŉ hof in die Paarl verskyn.